KIRJALLINEN KYSYMYS E-0312/02 esittäjä(t): Jonas Sjöstedt (GUE/NGL) komissiolle. Mercedes de Solan kirje Tukholman skandaalin todistajalle.



Virallinen lehti nro 205 E , 29/08/2002 s. 0112 - 0113



KIRJALLINEN KYSYMYS E-0312/02 esittäjä(t): Jonas Sjöstedt (GUE/NGL) komissiolle (11. helmikuuta 2002) Aihe: Mercedes de Solan kirje Tukholman skandaalin todistajalle Komission kurinpitoyksikön päällikkö Mercedes de Sola on tietojeni mukaan lähettänyt kirjeen todistajalle, jonka tiedot koskevat komission Tukholman tiedotustoimiston taloudellisia väärinkäytöksiä. Tietojeni mukaan todistajaa on kehotettu pitämään salassa se, mitä hän on kertonut tutkijoille kuulustelujen aikana. Tämä on järkyttänyt monia ruotsalaisia, joiden mielestä kirje sopii huonosti yhteen sen kanssa, miten Ruotsissa suhtaudutaan ilmaisuvapauteen, ja kuvastaa Ruotsin olosuhteissa täysin vierasta hallintokulttuuria. Voiko komissio julkistaa kirjeen ja ilmoittaa, mistä syystä Mercedes de Sola lähetti mainitun kirjeen? Katsooko komissio, että Mercedes de Sola toimi oikein tässä tapauksessa? Neil Kinnockin komission puolesta antama vastaus (27. maaliskuuta 2002) Kirje, johon arvoisa parlamentin jäsen viittasi, on komission vakiomuotoinen muodollinen ilmoitus todistajille kurinpitomenettelyssä, ja sen sanamuoto on seuraavanlainen: Vastauksena useilta henkilöiltä, joihin käynnissä oleva menettely liittyy, tulleisiin pyyntöihin haluan ilmoittaa teille, että asianosaiset ovat arvioineet teidän lausuntojanne puolustusoikeuksiensa mukaisesti, jotka komissiolla on velvollisuus turvata tutkimusten aikana. Minun on myös korostettava sitä, että annetut lausunnot jäävät luottamuksellisiksi. Näin ollen niitä ei voida käyttää mihinkään muuhun kuin käynnissä olevaan menettelyyn eikä paljastaa kenelläkään muulle kuin menettelyssä asianosaisina oleville henkilöille, jotka ovat ainoina oikeutettuja olemaan tietoisia niistä. Komissio toimitti olennaiset osat tästä vakiomuotoisesta kirjeestä kattavine selityksineen sen tarkoituksesta ja merkityksestä Ruotsin lehdistölle ja TV4-kanavalle 1. helmikuuta 2002. Tämä materiaali toimitettiin, jotta voitaisiin vastata tapaukseen, jota nähtävästi kutsuttiin vaiennetun todistajan tapaukseksi Nyheterna-uutislähetyksessä lauantaina 26. tammikuuta 2002. Tämän vakiomuotoisen kirjeen tarkoituksena on ilmoittaa todistajille, että heidän todistajanlausuntonsa on asetettu vastaajien saataville käynnissä olevassa kurinpitomenettelyssä, jotta vastaajat voisivat saada tietoja heitä vastaan esitetyistä syytöksistä ja valmistella puolustustaan. Kirjeen tarkoituksena on vakuuttaa näille todistajille, että komissio ja vastaajat eivät saa käyttää näitä todistajalausuntoja missään muussa yhteydessä kuin käynnissä olevassa asianmukaisessa kurinpitomenettelyssä. Kirje ei näin ollen liity mitenkään kyseisten todistajien ilmaisuvapauteen. Sanamuodon voitaisiin katsoa olevan ainoastaan pyyntö todistajalle pysyä vaiti, jos sitä olisi tulkittu vakavasti väärin. Monien vuosien aikana komissio ei ole aiemmin saanut valituksia tai vastalauseita siitä, että tällaisten kirjeiden tarkoituksena olisi varmistaa todistajien pysyminen vaiti. Mahdollisten tarkoituksellisten ja vahingossa tapahtuvien väärinkäsitysten välttämiseksi tulevaisuudessa tämän vakiomuotoisen kirjeen sanamuotoa ollaan kuitenkin muuttamassa. Sen sijaan että olisi kysymys todistajien vaientamisesta, kirjeen tarkoituksena on ainoastaan pitää todistajat ajan tasalla menettelystä ja vakuuttaa heille, että komissio kunnioittaa heidän lausuntojensa luottamuksellisuutta. Ilmoitusjärjestelmän, jossa ilmoitetaan asianmukaisesti vastaajille heihin liittyvistä todistajanlausunnoista ja todistajille siitä, että vastaajat ovat saaneet tiedot, tarkoituksena on erityisesti olla yksi keinoista turvata sekä todistajien että vastaajien kansalaisoikeudet. Sen sijaan että menettely olisi ristiriidassa oleellisten ilmaisuvapauksien ja oikeuden kanssa, sen tarkoituksena on selvästi pyrkiä suojelemaan näitä tärkeitä yksilön oikeuksia, ja se on täysin kaikkialla unionissa valitsevien demokratian parhaiden käytäntöjen ja kulttuurin mukainen. Näin ollen komissio pysyy kannassaan, että kurinpitoyksikön päällikkö on toiminut oikein noudattaessaan tämän kirjeen lähettämisen vakiomenettelyä.